Puk-student sterf: ‘Hy het ŉ groot verskil gemaak’George Schoeman. Foto: Facebook George Schoeman, wat grafiese ontwerp studeer het, was saam met ŉ groep medestudente en vriende by die kykNET Silwerskermfees en was vanaf Kaapstad op pad terug na Potchefstroom, toe hy by die bushalte in Kaapstad raakgery is. Hy is op slag dood. Schoeman het saam met medestudente by Mos Films gewerk waar hy hom as assistentregisseur en klankingenieur bekwaam het. Carolien van Milligen, ’n klasmaat wat saam met hom by Mos Films gewerk het, het gesê Schoeman sal altyd onthou word. “Jy sal vir ewig ŉ legende bly. Jy het rêrig ŉ groot verskil in my lewe en klomp ander mense se lewens gemaak. Dankie daarvoor.” Schoeman se suster, Linnette, is intussen saam met hul ouers op pad Kaapstad toe van Koeweit af. Sy het op Facebook almal bedank vir hul medelye. “Mag hy die ruimtevaarder wees wat hy altyd wou wees en deur die ruimte reis met God aan sy sy.” Die Silwerskermfees is vanjaar van 24 tot 27 Augustus in Kampsbaai in Kaapstad aangebied. Prof. Fika Janse van Rensburg, die NWU-rektor, het sy medelye teenoor die student se ouers en vriende uitgespreek.